## Carlos Mazón: “La Generalitat presentarà un recurs d’inconstitucionalitat contra la llei d’amnistia per a defendre la Constitució i l’Estatut d’Autonomia”

*** Subratlla la defensa al sector pesquer de la província de Castelló després de la invasió dels límits marítims pel Govern Català
* Informa de les últimes mesures posades en marxa per la Generalitat com l’adjudicació del tram II del posttransvasament Xúquer-Vinalopó, la incorporació de radioteràpia adaptativa a l’Hospital d’Elx
* Destaca la posada en marxa de plans de Formació Professional Dual i sol·licita suport per a reclamar al Govern central el mecanisme RED per al sector de l’automoció**

**València.**

El president de la Generalitat, Carlos Mazón, ha destacat que la Generalitat presentarà “un recurs d’inconstitucionalitat contra la llei d’amnistia per a defendre la igualtat dels territoris i de les persones, així com la Constitució Espanyola i l’Estatut d’Autonomia”.

Així s’ha pronunciat en la sessió de control de les Corts on ha respost a les preguntes dels grups parlamentaris i ha subratllat que este recurs es presentarà “en nom de tots els ciutadans de la Comunitat Valenciana”.

D’esta manera, en resposta al grup parlamentari del PSPV, Carlos Mazón ha informat de les últimes mesures posades en marxa a la Comunitat Valenciana. Sobre este tema, en matèria d’aigua ha assenyalat que s’ha adjudicat el II tram del posttransvasament Xúquer-Vinalopó entre Agost i Novelda “amb una inversió total entre este tram i el I de 33 milions d’euros”.

En matèria mediambiental, el president ha destacat el lideratge de la Comunitat Valenciana en tota Espanya en banderes blaves la qual cosa demostra que “la protecció ambiental i el desenvolupament econòmic és possible” i ha destacat que “el Parc Natural del Fondo d’Elx serà el primer accessible de la Comunitat Valenciana” en l’objectiu del Consell “d’aproximar els nostres parcs a tota la ciutadania”.

El màxim representant de l’executiu valencià també ha recordat al síndic del PSPV que s’ha incorporat un nou accelerador a l’Hospital General d’Elx per a avançar en radioteràpia adaptativa perquè “el principal enemic d’este Consell és el càncer contra el qual lluitem cada dia”.

Així mateix, ha destacat la posada en marxa del Comité de Cooperació Autonòmica i Local de la Comunitat Valenciana per a “col·laborar amb ajuntament i diputacions” per a avançar en millores per a la ciutadania i ha recordat el requeriment que ha realitzat l’executiu central per a “reclamar el pagament de les rebaixes de les tarifes de l’autobús interurbà”.

També ha explicat el pla global d’ocupació per a Ford i el parc de proveïdors i ha sol·licitat al PSPV que els done suport per a reclamar al Govern d’Espanya el mecanisme RED per a ajudar a lluitar contra la desocupació en el sector de l’automòbil.

D’altra banda, ha retret que representants del Govern central vinguen a la Comunitat Valenciana i no facen cap referència a les principals reivindicacions i necessitats del nostre territori com el finançament. Al mateix temps, ha mostrat la seua disconformitat amb el ministre de Transports de no dur a terme el soterrament de les vies del tren en els municipis d’Alfafar, Benetússer i Sedaví.

**Aposta per la Formació Professional Dual**

Durant la seua resposta al grup parlamentari Compromís, el president ha reiterat l’aposta del Consell per l’educació pública amb la posada en marxa dels plans per a la Formació Professional Dual que inclourà un “augment del professorat, places i centres”. A més, ha informat que es normalitzaran les pràctiques des del primer curs i que “per primera vegada podran fer pràctiques juntament amb autònoms de la Comunitat Valenciana”.

Així mateix, Carlos Mazón ha fet referència a la modificació unilateral per part de la Generalitat de Catalunya dels límits marítims de pesca que ha afectat els pescadors de Castelló i ha instat Compromís a “defendre la costa valenciana de l’expansionisme català”.

En finalitzar el seu torn de paraula, el cap del Consell s’ha dirigit al síndic de Compromís, amb el qual mantindrà una reunió divendres que ve, i l’ha convidat a “centrar-nos en el que de veritat ens pot ajudar a defendre la Comunitat Valenciana” com el finançament autonòmic, el soterrament del pas a nivell d’Alfafar, l’Albufera i els pressupostos generals de l’Estat.

**Compromís amb els ciutadans**

A la pregunta del síndic del grup parlamentari VOX, el president ha defés que “este Consell complix amb la paraula i amb rigor amb iniciatives com l’inici de la reforma fiscal”. Així, s’ha referit a la supressió de l’impost de donacions i successions, l’eliminació de la taxa turística o les deduccions en gasto sanitari, social i la pràctica de l’esport en la renda que ha suposat que “siguem la comunitat amb més desgravacions de tota Espanya”. Així mateix, ha recordat la reducció de l’impost a la vivenda per a afavorir els menors de 35 anys i col·lectius vulnerables.

El cap del Consell també ha valorat el compromís del Govern Valencià amb la sanitat amb la creació de la primera Direcció General d’Atenció Primària, la reducció de les llistes d’espera quirúrgiques de prioritat 1 o el Pla de salut mental.

Així mateix, ha destacat el compliment de la Generalitat amb “les mares i els pares” amb la recuperació de la llibertat per a triar centre educatiu, la gratuïtat de 0 a 3 anys o l’aprovació del districte únic. Igualment, ha reivindicat mesures com la simplificació administrativa, la defensa dels recursos hídrics o la reducció del gasto polític, entre altres.

Fecha: 30/05/2024